Nóg 'n betalingsbewys van Nkandla-geld geëis | Maroela Media
"Pres. Jacob Zuma het 'n lang geskiedenis van vriende wat sy rekeninge betaal en moet behoorlik bewys lewer van sy beweerde huislening om die R7,8 miljoen van sy Nkandla-woning te betaal."
Dit is die mening van Mmusi Maimane, leier van die DA, wat Dinsdag vir die tweede keer 'n versoek aan Zuma gestuur het om meer inligting oor dié lening bekend te maak.
Die presidensie het in September gesê Zuma het die bedrag van R7 814 155 aan die Suid-Afrikaanse Reserwebank betaal vir sy private woning by Nkandla, soos die konstitusionele hof beveel het. Volgens die presidensie het Zuma die geld deur 'n huislening op standaardvoorwaardes van VBS Mutual Bank bekom.
Volgens Maimane kan die opposisieparty egter geen teken van 'n lening in Zuma se naam by die aktekantoor opspoor nie.
"Hoewel Zuma en VBS Mutual Bank beweer 'n huisleningooreenkoms bestaan tussen die twee partye, is geen bewyse daarvan by die aktekantoor nie. Dit laat die vraag ontstaan of die huislening inderdaad bestaan," het Maimane gesê.
Hy het gesê sonder bewyse kan die land nie tevrede wees dat Zuma voldoen het aan die konstitusionele hof se bevel om persoonlik die belastingbetalers se geld terug te betaal wat bestee is aan luukshede vir sy huis nie.
"Ons erken die reg op privaatheid, maar hierdie geval het ongekende meriete."
Volgens die DA moet die publiek weet of die lening bestaan, wat die voorwaardes daarvan is en of Zuma persoonlik borg geteken het vir die bedrag.
Die konstitusionele hof het op 31 Maart vanjaar bevind Zuma het versuim om die Grondwet te handhaaf of sy presidensiële plig na te kom, toe hy Thuli Madonsela, die openbare beskermer (OB), se bevindinge en regstellende stappe in haar Nkandla-verslag geïgnoreer en van die hand gewys het. Zuma is aangesê om 'n "redelike persentasie" van die geld, wat aan nie-sekuriteitsopgraderings bestee is, soos deur die Nasionale Tesourie bepaal, terug te betaal.
Die sakeregtewaghond AfriSake het reeds in September met regstappe begin om die betalingsbewys aan te vra.
Stefan Pieterse, AfriSake se woordvoerder, het vroeër gesê die hofbevel van 31 Maart bepaal nie dat die geld aan die Reserwebank betaal moes word nie en die presidensie of Tesourie het dit ook nie duidelik gemaak wanneer die geld betaal is nie. Geen betalingsbewys is verskaf nie.
AfriSake het die betalingsbewys met 'n regsproses ingevolge die Wet op die Bevordering van Toegang tot Inligting (Paia) aangevra. Die presidensie het 30 dae kans om daarop te reageer.
Roer hom Mmusi. Sonder skriftelike bewys kan jy nie 'n enkele woord glo wat hy sê nie. Dit is tog al oor en oor bewys. Werk sy gal groot asseblief.
Stem saam Alida !! Hoop hier sal iets van kom.
Dis nie eens mooi nie! En so onsettend duur! Die Dingaan Stad monument is mooier, meer traditioneel en van pas.